b'\n_START_ARTICLE_\nAntonio Valencia\n_START_SECTION_\nKlubska kariera\n_START_PARAGRAPH_\nValencia je svojo nogometno kariero za\xc4\x8del pri klubu El Nacional, leta 2005 pa je od\xc5\xa1el v \xc5\xa0panijo, kjer je podpisal pogodbo s klubom Villarreal CF. Villareal ga je nato za isto sezono posodil klubu Recreativo de Huelva._NEWLINE_Sezono 2006/07 je za\xc4\x8del kot posojen igralec pri angle\xc5\xa1kem prvoliga\xc5\xa1kem klubu Wigan Athletic, kamor je sprva pri\xc5\xa1el za eno sezono. Za Wigan je prvi\xc4\x8d zaigral 19. avgusta 2006 na tekmi proti Newcastle Unitedu, ki jo je dobil Newcastle z 2:1. Za novi klub je prvi\xc4\x8d zadel 21. oktobra 2006 na tekmi proti Manchester Cityju. Zaradi dobrih predstav je Wigan posojilo podalj\xc5\xa1al \xc5\xa1e za eno sezono, nato pa je 18. januarja 2008 za nerazkrito ceno podpisal tri in pol letno pogodbo z angle\xc5\xa1kim prvoliga\xc5\xa1em. V za\xc4\x8detku junija 2009 je predsednik Wigana objavil novico, da Valencie ne misli zadr\xc5\xbeevati v klubu, hkrati pa povedal, da se za ekvadorca zanima Manchester United. Hkrati so se za\xc4\x8dele v javnosti pojavljati govorice, da je United zanj Wiganu ponudil 17,5 milijonov britanskih funtov, kar naj bi Wigan sprejel._NEWLINE_Za united je debitiral na tekmi Audi pokala 29. julija 2009, ko je nastopil proti argentinski Boci Juniors. Malo pred pol\xc4\x8dasom je zadel svoj prvi gol za novi klub.\n_START_SECTION_\nReprezentan\xc4\x8dna kariera\n_START_PARAGRAPH_\nValencia je za Ekvador prvi\xc4\x8d nastopil 27. marca 2005 na kvalifikacijski tekmi za nastop na Svetovnem prvenstvu v nogometu proti Paragvaju. Na tekmi, ki se je kon\xc4\x8dala z zmago Ekvadorja s 5\xe2\x80\x932 je Valencia zadel dva gola. Na Svetovnem prvenstvu 2006 je nato nastopil na zaklju\xc4\x8dnih tekmah, postal pa je celo kandidat za idealno postavo prvenstva. Bil je tude eden od \xc5\xa1estih mo\xc5\xbenih kandidatov za najbolj\xc5\xa1ega mladega igralca prvenstva.'